"রানার" কবিতা থেকে একটি অংশ নিচে উদ্ধৃত করা হল। অংশটি ব্যাখ্যা কর। 

তার জীবনের স্বপ্নের মতো পিছে সরে যায় বন,
আরো পথ, আরো পথ — বুঝি লাল হয় ও পূর্ব কোণ।
অবাক রাতের তারারা, আকাশে মিট্‌মিট্ করে চায়;
কেমন করে এ রানার সবেগে হরিণের মতো যায় !
কত গ্রাম, কত পথ যায় স’রে স’রে—
শহরে রানার যাবেই পৌঁছে ভোরে;
হাতে লন্ঠন করে ঠন্‌ঠন্, জোনাকিরা দেয় আলো
মাভৈঃ রানার! এখনো রাতের কালো।
রানার একজন সামান্য শ্রমজীবী মানুষ। তার কাজ রাতের অন্ধকারে এক বস্তা চিঠি বয়ে দূরদূরান্তরে পৌঁছে দেওয়া। এ কাজে পরিশ্রম যেমন বেশি, বেতন তেমনই কম। অতএব রানারের জীবনের বহু স্বপ্ন অসুম্পূর্ণ থাকে, ধীরে ধীরে সম্ভাব্যের তালিকা থেকে সরে বাতিলের দলে স্থান পায়। যখন সে দুর্বার গতিতে ছুটে চলে, পথের ধারের বন-জঙ্গলও যেন ঠিক একইভাবে পিছনে সরে যায়। 

রানার ছুটে চলেছে, সামনে এখনও অনেকটা পথ বাকি। প্রত্যুষের ছোঁয়ায় বুঝি আকাশের পূর্বকোণ লাল হয়ে এল। শেষ রাতের আকাশের তারারা তখনও মিট্‌মিট্ করে জ্বলছে। রানারের দুরন্ত নৈশঅভিযানের, সংগ্রামের একমাত্র সাক্ষী আকাশের তারারা। সেই নক্ষত্রপুঞ্জ যেন অবাকদৃষ্টিতে তাকিয়ে দেখছে রানার কেমন ভাবে হরিণের মতন নিঃশব্দ অথচ দ্রুত গতিতে দৌড়ে চলেছে।

রানার কতক্ষণ ধরে ছুটে চলেছে তার খেয়াল নেই। কিন্তু এক এক করে বহু গ্রাম, বন, পথ-প্রান্তর সে পিছনে ফেলে এগিয়ে চলেছে। লন্ঠন আর জোনাকির মৃদু আলো তার চলার অন্ধকার পথ আলোকিত করে, আর সেই পথ ধরেই রানার শহরে ভোরের আগে পৌঁছে যাবে—নিশি প্রকৃতি ও নক্ষত্রপুঞ্জের ঝলকানিতে যেন একরূপ আস্থা প্রকাশ প্রকাশ পায়, যেন তারা রানারকে উৎসাহ প্রদান করে, তাকে নির্ভয়ে এগিয়ে যেতে বলে।